Mati Muru

Mati Muru (4. veebruar 1937 Kunda – 16. märts 2017) oli eesti raamatukogundustegelane ja õppejõud, aastatel 1969–2004 Viljandi Kultuuriakadeemia õppejõud.

Ametialane tegevus

Aastal 1963 asus Mati Muru tööle Hiiumaa Rajooniraamatukogu juhatajana, lisaks õpetas Kärdla Keskkoolis 5.–7. klassidele eesti keelt ja kirjandust. 1967. aastal alustas tööd Viljandi Keskraamatukogus laenutaja ja hiljem metoodikuna. Aastatel 1969–2004 oli M. Muru põhikohaliseks õppejõuks Viljandi Kultuuriakadeemias. Aastani 2007 oli ta Viljandi Kultuuriakadeemias tööl tunniandjana. 1976 sai Mati Muru raamatukogunduse ainekomisjoni esimeheks.
Õpetamise kõrvalt tuli hakata planeerima õppeprotsesside juhtimist ning korraldamist. 1977. aasta lõpus viibis M. Muru kaks kuud Tallinna Pedagoogilise Instituudi raamatukogunduse ja bibliograafia kateedris täiendõppel. 1980ndate lõpus hakati tema juhtimisel raamatukogunduse õppekavasid muutma kaasaegsemaks ja raamatukogukesksemaks. 1989. aastal nimetati ainekomisjonid ümber ning Mati Murust sai raamatukogunduse kateedri juhataja kuni 1999. aastani. Tema juhtimisel ja eestvedamisel hakkasid eesti raamatukogunduse tudengid käima õppereisidel Soome raamatukogudes. Mati Muru on aastakümnete jooksul õpetanud järgmiseid aineid: raamatukogundus, raamatukogude kogud, fondide ja kataloogide organiseerimine, bibliograafia, indekseerimine ja tööpraktika. Ligi 40 aasta jooksul on ta jõudnud õpetada ligi 1200 tudengit, olnud mitmete lõputööde juhendaja.

Organisatsiooniline tegevus

Mati Muru oli Eesti Raamatukoguhoidjate Ühingu (ERÜ) liige alates aastast 1988.
1988. aastal loodi ERÜ juures Koolituse toimkond, mis hakkas tegelema raamatukogutöötajate haridustaseme tõstmise, kutsehuvide kaitsmise ja raamatukogutöö õiglase väärtustamisega. Rajati täienduskoolituse süsteem ning pandi alus kutsenõuete väljatöötamisele. Mati Muru oli Koolituse toimkonna liige aastatel 1988–1999. Ta tegeles raamatukoguhoidjate koolitamisega lugejateenindusest ning kutse-eetikast Tartus ja Tallinnas.
1993. aasta märtsis loodi Kultuuriministeeriumi juurde nõuandva organina koolitusnõukogu, kuhu Mati Muru kuulus aastatel 1993–1997. Nõukogu tegevuse eesmärk  oli ettepanekute väljatöötamine raamatukogunduse ja infoteadusalase koolituse aluste kujundamiseks, raamatukogutöötajate ühtsete kutsenõuete kehtestamiseks ning töötajate haridustaseme tõstmiseks. M. Muru osales kutsenõuete väljatöötamisel eelkõige esimese ja kolmanda mooduli koostamise juures.

Isiklikku

Mati Muru on läbi aegade edasi andnud eesti raamatukogunduse traditsioone nii, et neist peetakse lugu ka tänapäeval. Ta on lisaks õpetamisele tuntud oma kirgliku suhtumise poolest raamatukogundusse, samuti teatakse tema humoorikust ning  kalamehejutte. Lisaks kirele raamatukogunduse ja kalapüügi vastu kuuluvad Mati Muru hobide hulka veel kulinaaria ja aiandus. Lugemise pisiku sai M. Muru külge oma isalt Hugolt. Lisaks lugemisele huvitus ta ka spordist ja muusikast. Ta mängis Kunda Keskkooli orkestris kontrabassi ning klarnetit, kuigi pole kunagi muusikakoolis käinud. Tartu Ülikoolis eesti filoloogia erialal oli kohustuslik peale teist kursust valida spetsialiseerumisvaldkond, milleks Muru valis raamatukogunduse. Sellest otsusest sai alguse Mati Muru pikaajaline side raamatukogundusega, mis püsib tänaseni.